Πάστα φλώρα με μαρμελάδα βερίκοκο
Εύκολη πάστα φλώρα με μαρμελάδα βερίκοκο ή από όποιο άλλο φρούτο θέλετε.
240 γρ. βούτυρο αγελάδος, παγωμένο, σε κυβάκια + λίγο ακόμα για το βουτύρωμα του σκεύους, 1/2 κουτ. γλυκού αλάτι, 170 γρ. ζάχαρη άχνη, 60 γρ. αμύγδαλα λευκά, αλεσμένα στον πολυκόφτη σε σκόνη, 2 αυγά, 470 γρ. αλεύρι για όλες τις χρήσεις, 450 γρ. μαρμελάδα βερίκοκο ή άλλη
Για την πάστα φλώρα με μαρμελάδα βερίκοκο, στο μίξερ ανακατεύουμε με το φτερό το βούτυρο με το αλάτι και τη ζάχαρη άχνη, μέχρι να αναμειχθούν. Προσθέτουμε την αμυγδαλόσκονη, συνεχίζοντας το χτύπημα, και τα αυγά σταδιακά. Ρίχνουμε σιγά σιγά 120 γρ. από το αλεύρι, συνεχίζοντας το χτύπημα μέχρι να ομογενοποιηθεί. Προσθέτουμε το υπόλοιπο αλεύρι και χτυπάμε μέχρι να σχηματιστεί μια ενιαία λεία ζύμη. Καλύπτουμε με μεμβράνη και αφήνουμε στο ψυγείο για 30 λεπτά.Προθερμαίνουμε τον φούρνο στους 170°C και βουτυρώνουμε την ταρτιέρα. Κρατάμε στην άκρη ένα κομμάτι ζύμης, στο μέγεθος μέτριου μανταρινιού, και την υπόλοιπη τη βάζουμε στην ταρτιέρα. Απλώνουμε, πιέζοντας με τα χέρια μας τη ζύμη ώστε να καλύψει τον πυθμένα και τα τοιχώματα του σκεύους ισόπαχα. Απλώνουμε τη μαρμελάδα ομοιόμορφα.Με τη ζύμη που κρατήσαμε πλάθουμε λεπτά μπαστουνάκια και στολίζουμε το γλυκό. Ψήνουμε για περίπου 40 λεπτά, μέχρι η ζύμη να γίνει τραγανή.
Αλεύρι (ζύμες),Αμύγδαλα,Φρούτα,Χριστούγεννα